input: KOMISJONI RAKENDUSMÄÄRUS (EL) nr 920/2014,
  21. august 2014,
  millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
  ning arvestades järgmist:
  (1)
  Määrusega (EMÜ) nr 2658/87 kehtestati kaupade nomenklatuur (edaspidi „kombineeritud nomenklatuur”), mis on esitatud kõnealuse määruse I lisas.
  (2)
  Tükeldatud kalaliha klassifitseerimine kalafilee või muu kalalihana kombineeritud nomenklatuuri rubriigis 0304 sõltub sellest, kas nimetatud tükeldatud kala puhul saab kindlaks teha, et see on saadud kalafileest.
  (3)
  Terminit „seljatükid” kasutatakse kombineeritud nomenklatuuris suurtest kaladest saadud filee sünonüümina. Kuna kombineeritud nomenklatuuri rubriigis 1604, milles käsitletakse kalatooteid ja -konserve, viidatakse „nn seljafileele”, tuleks nimetatud viide lisada ka kombineeritud nomenklatuuri gruppi 3, mis hõlmab kala.
  (4)
  Võttes arvesse suurte kalade anatoomiat (näiteks tuunid (perekonnast Thunnus), mõõkkalad (Xiphias gladius), marliinid, purikalad ja purikalalased (sugukonnast Istiophoridae) ning ookeani haid (Hexanchus griseus, Cetorhinus maximus, sugukond Alopiidae, Rhincodon typus, sugukond Carcharhinidae, sugukond Sphyrnidae, sugukond Isuridae)), võib ühest kalast saada kuni neli suhteliselt suurt kalafilee tükki (paremalt ja vasakult ning ülemiselt ja alumiselt küljelt).
  (5)
  Selleks et tagada kombineeritud nomenklatuuri ühetaoline kohaldamine, tuleks selgitada rubriigi 0304 alla kuuluva terminiga „seljatükid” tähistatava suurtest kaladest saadud kalafilee (tükeldatud või tükeldamata) klassifitseerimist.
  (6)
  Selleks et tagada selle ühetaoline tõlgendamine kogu liidus, tuleks seega lisada kombineeritud nomenklatuuri teise osa gruppi 3 lisamärkus.
  (7)
  Seetõttu tuleks määruse (EMÜ) nr 2658/87 I lisa vastavalt muuta.
  (8)
  Käesoleva määrusega ette nähtud meetmed on kooskõlas tolliseadustiku komitee arvamusega,
  ON VASTU VÕTNUD KÄESOLEVA MÄÄRUSE:
  Artikkel 1
  Määruse (EMÜ) nr 2658/87 I lisas esitatud kombineeritud nomenklatuuri teise osa gruppi 3 lisatakse lisamärkus 2:
  „2.
  Kolmandas lõigus osutatud alamrubriikides hõlmab termin” filee „ka” seljatükke„, mis saadakse kala ülemiselt või alumiselt, paremalt või vasakult küljelt, tingimusel et pea, sisikond, uimed (selja-, päraku-, saba-, kõhu-, rinnauimed) ja luud (selgroolülid või selgroog, kõhuuime-, rinnauime-, bronhiaal- või jaluseluud jne) on eemaldatud.
  Selliste toodete klassifitseerimist kalafileena ei mõjuta nende tükeldamine, kui on võimalik kindlaks teha, et tükid on saadud fileest.
  Esimese kahe lõigu sätteid kohaldatakse järgmiste kalade suhtes:
  a)
  tuunid (perekonnast Thunnus), alamrubriikides 0304 49 90 ja 0304 87 00;
  b)
  mõõkkala (Xiphias gladius), alamrubriikides 0304 45 00 ja 0304 84 00;
  c)
  marliinid, purikalad ja purikalalased (sugukonnast Istiophoridae), alamrubriikides 0304 49 90 ja 0304 89 90;
  d)
  ookeani haid (Hexanchus griseus, Cetorhinus maximus, sugukond Alopiidae, Rhincodon typus, sugukond Carcharhinidae, sugukond Sphyrnidae, sugukond Isuridae), alamrubriikides 0304 49 90 ja 0304 89 59.”
  Artikkel 2
  Käesolev määrus jõustub kahekümnendal päeval pärast selle avaldamist Euroopa Liidu Teatajas.
  Käesolev määrus on tervikuna siduv ja vahetult kohaldatav kõikides liikmesriikides.
  Brüssel, 21. august 2014